DA Den Europæiske Unions Tidende CE 70/141

(2004/C 70 E/145)

SKRIFTLIG FORESPØRGSEL P-2800/03

af Paulo Casaca (PSE) til Kommissionen

(17. september 2003)

Om: Anvendelsen af forordning (EF) nr. 1227/2001 af 18. juni 2001

De portugisiske skattemyndigheder meddelte forleden de personer, som modtager støtte i henhold til ordningen om fartøjers og besætningers midlertidige aktivitetsophør i medfør af samarbejdsaftalen på fiskeriområdet mellem Det Europæiske Fællesskab og Marokko (forordning (EF) nr. 1227/2001 (1)), at de skulle betale indkomstskat af deres personlige indtægt.

1. Mener Kommissionen, at denne støtte skal opfattes som »arbejdsløshedsunderstøttelse«, der i henhold til portugisisk lovgivning er fritaget for denne beskatning, eller mener den snarere, at støtten har en anden karakter, som taler for denne beskatning?

2. Mener Kommissionen, at det er i overensstemmelse med princippet om borgernes lighed over for loven i henhold til det europæiske charter om grundlæggende rettigheder, at borgere af forskellig nationalitet (portugisere og spaniere), men som dog er EU-borgere, modtager forskellige beløb?

3. Finder Kommissionen ikke, at fællesskabsbestemmelserne i forbindelse med FIUF, som indeholder et krav om samfinansiering af Fællesskabets foranstaltninger, kan tømmes for praktisk indhold, hvis den nationale andel af tilskuddet helt eller delvist går til national beskatning?

4. Anser Kommissionen det ikke for hensigtsmæssigt i samarbejde med de portugisiske myndigheder at skabe klarhed om dette spørgsmål, så de, der modtager støtte i henhold til ordningen, kan få oplyst, hvilken støtte de rent faktisk kan modtage?

Svar afgivet på Kommissionens vegne af Franz Fischler

(24. oktober 2003)

Som følge af den manglende videreførelse af fiskeriaftalen med Marokko udstedte Rådet forordning (EF) nr. 2561/2001 (2) med henblik på omstille fartøjer og fiskere, der indtil 1999 var afhængige af denne aftale. I forordning (EF) nr. 1227/2001 (3) er der fastsat bestemmelser, der fraviger visse bestemmelser i forordning (EF) nr. 2792/1999 (4), for at tilpasse retsgrundlaget for de særlige støtteforanstaltninger for Marokko.

Retsgrundlaget for godtgørelserne til fiskerne som følge af den midlertidige indstilling af fiskeriet findes i artikel 16 i Rådets forordning (EF) nr. 2792/1999 af 17. december 1999, der siden blev ændret ved Rådets forordning (EF) nr. 2369/2002 af 20. december 2002 (5).

Ifølge denne artikel påhviler det de nationale forvaltningsmyndigheder at fastsætte det faktiske individuelle godtgørelsesbeløb under hensyn til relevante parametre. Under disse omstændigheder blev der fastsat forskellige godtgørelsesbeløb for spanske og portugisiske fiskere.

Støtten udbetales uden nogen form for fradrag eller tilbageholdelse, hvad der er i overensstemmelse med gældende EF-bestemmelser på dette område (6). De fiskale aspekter af indkomstbeskatningen hører under medlemsstaternes beføjelser, og de skal tage hensyn til disse aspekter, når godtgørelserne fastsættes.

(1) EFT L 168 af 23.6.2001, s. 1.

(2) Rådets forordning (EF) nr. 2561/2001 af 17. december 2001 om fremme af omstillingen af de fartøjer og fiskere, der indtil 1999 var afhængige af fiskeriaftalen med Marokko (EFT L 344 af 28.12.2001).

(3) Rådets forordning (EF) nr. 1227/2001 af 18. juni 2001 om fravigelse af visse bestemmelser i forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet (EFT L 168 af 23.6.2001).

(4) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet (EFT L 337 af 30.12.1999).

(5) EFT L 358 af 31.12.2002.

(6) Artikel 42 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (EFT L 161 af 26.6.1999).